Document ID: 32008R0720

KOMISSION ASETUS (EY) N:o 720/2008,
annettu 25 päivänä heinäkuuta 2008,
neuvoston asetuksen (EY) N:o 1234/2007 soveltamista koskevista yhteisistä yksityiskohtaisista säännöistä maksajaviraston tai interventioelimen ostamien tuotteiden siirtämisen ja varastoinnin osalta
(Kodifioitu toisinto)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) (1)22 päivänä lokakuuta 2007 annetun neuvoston asetuksen (EY) N:o 1234/2007 ja erityisesti sen 43 artiklan yhdessä 4 artiklan kanssa,
sekä katsoo seuraavaa:
(1)
Interventioelimen ostamien tuotteiden siirtämisestä ja varastoinnista annetun neuvoston asetuksen (ETY) N:o 1055/77 soveltamista koskevista yksityiskohtaisista säännöistä 4 päivänä joulukuuta 1992 annettua komission asetusta (ETY) N:o 3515/92 (2) on muutettu useita kertoja ja huomattavilta osilta (3). Sen vuoksi olisi selkeyden ja järkeistämisen takia kodifioitava mainittu asetus.
(2)
Toimivaltaiset viranomaiset tuntevat kyseisten tuotteiden kaupan. Tämän vuoksi on mahdollista ja suotavaa, että hallinnon yksinkertaistamisen vuoksi maksajaviraston tai interventioelimen hallussa pitämistä tuotteista ei vaadita todistuksen esittämistä, kun ne viedään kolmanteen maahan varastoitavaksi tai palautetaan lähtöpaikkana olleeseen jäsenvaltioon.
(3)
Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,
ON ANTANUT TÄMÄN ASETUKSEN:
1 LUKU
YLEINEN SÄÄNNÖS
1 artikla
Tässä asetuksessa annetaan yhteiset yksityiskohtaiset säännöt asetuksen (EY) N:o 1234/2007 39 artiklan soveltamisesta, sanotun kuitenkaan rajoittamatta tiettyjä tuotteita koskevissa yhteisön erityissäännöissä annettujen poikkeusten soveltamista.
2 LUKU
KOLMANTEEN MAAHAN VARASTOITAVAKSI KULJETETTAVAT INTERVENTIOTUOTTEET
2 artikla
Asetuksen (EY) N:o 1234/2007 39 artiklan 5 kohdan a alakohdassa tarkoitetuissa tapauksissa, jolloin tuotteet kuljetetaan kolmanteen maahan varastoitavaksi, niiden mukana on oltava 3 artiklassa tarkoitettu asiakirja, ja vienti-ilmoitus on jätettävä toimivaltaiseen tullitoimipaikkaan siinä jäsenvaltiossa, jossa tuotteista vastaava maksajavirasto tai interventioelin sijaitsee.
Vienti-ilmoituksessa ja tarvittaessa yhteisön ulkoista passitusta koskevassa asiakirjassa tai vastaavassa kansallisessa asiakirjassa on oltava jokin liitteessä I luetelluista maininnoista.
Vientitodistusta ei vaadita vientiä koskevia tullimuodollisuuksia täytettäessä.
3 artikla
Edellä 2 artiklassa tarkoitetun asiakirjan antaa lähtöpaikkana olevan jäsenvaltion toimivaltainen maksajavirasto tai interventioelin; sen on oltava numeroitu ja siinä on annettava seuraavat tiedot:
a)
tuotteiden kuvaus sekä tarvittaessa kaikki tarkastusten suorittamisessa tarvittavat muut tiedot;
b)
kollien lukumäärä, laatu ja tarvittaessa niissä olevat merkinnät ja numerot;
c)
tuotteiden brutto- ja nettopaino;
d)
asetuksen (EY) N:o 1234/2007 39 artiklaan tehty viittaus, jossa tarkennetaan, että tuotteet on tarkoitettu varastoitaviksi;
e)
ehdotetun varastointipaikan osoite.
Edellä 2 artiklaa sovellettaessa tullitoimipaikan, jonne vienti-ilmoitus jätettiin, on säilytettävä asiakirjaa, ja tuotteen mukana on oltava kyseisen asiakirjan jäljennös.
4 artikla
1. Kun maksajaviraston tai interventioelimen hallussa pitämät ja kolmanteen maahan varastoidut tuotteet jälleentuodaan jäsenvaltioon, jonka lainkäyttövaltaan kyseinen virasto tai elin kuuluu ilman, että niitä olisi myyty:
a)
jälleentuonnin on tapahduttava asetuksen (EY) N:o 1234/2007 39 artiklan 5 kohdan mukaisesti; ja
b)
tuontitodistusta ei vaadita.
2. Lisäksi jälleentuonnista vastaavassa tullitoimipaikassa on esitettävä seuraavat asiakirjat:
a)
kyseisiin tuotteisiin liittyvä varastoijana toimivaan kolmanteen maahan viennin yhteydessä viejälle annettava varmennettu vienti-ilmoituksen kappale tai kyseisen asiakirjan alkuperäiskappaleen antaneen tullitoimipaikan oikeaksi todistama jäljennös tai valokopio;
b)
tuotteiden hallussapitäjänä toimivan maksajaviraston tai interventioelimen antama asiakirja, joka sisältää 3 artiklan a)-d) alakohdassa säädetyt tiedot.
Jälleenviennistä vastaavan tullitoimipaikan on säilytettävä kyseiset asiakirjat.
3 LUKU
MAKSAJAVIRASTOLTA TAI INTERVENTIOELIMELTÄ TOISELLE SIIRRETTÄVÄT INTERVENTIOTUOTTEET
5 artikla
Asetuksen (EY) N:o 1234/2007 39 artiklan 5 kohdan b alakohdassa tarkoitetuissa tapauksissa, jolloin tuotteet toimitetaan toiseen jäsenvaltioon siirtotoimena, kyseisten tuotteiden mukana on oltava komission asetuksen (ETY) N:o 2454/93 (4) 912 a)-912 g) artiklassa tarkoitettu T 5 -valvontakappale. T 5 -valvontakappaleen antaa tuotteet lähettävä maksajavirasto tai interventioelin, ja sen 104 kohdassa on oltava jokin tämän asetuksen liitteessä II luetelluista maininnoista.
Tämän asetuksen numero on annettava 107 kohdassa.
Jäsenvaltio voi antaa luvan T 5 -valvontakappaleen antamiseen tätä tarkoitusta varten nimetylle muulle viranomaiselle kuin maksajavirastolle tai interventioelimelle.
T 5 -valvontakappale on palautettava viipymättä tuotteet lähettäneelle maksajavirastolle tai interventioelimelle sen jälkeen, kun se on tarkastettu asiamukaisesti ja jäsenvaltion maksajavirasto tai interventioelin, jolle tuotteet siirrettiin, on tehnyt siihen merkintänsä.
4 LUKU
LOPPUSÄÄNNÖKSET
6 artikla
Kumotaan asetus (ETY) N:o 3515/92.
Viittauksia kumottuun asetukseen pidetään viittauksina tähän asetukseen liitteessä IV olevan vastaavuustaulukon mukaisesti.
7 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 25 päivänä heinäkuuta 2008.

Labels: 8
3
15